钦定古今图书集成/明伦汇编/氏族典/第483卷 > 《廖用贤尚友录》 > 邵锐
## 钦定古今图书集成/明伦汇编/氏族典/第483卷 > 《廖用贤尚友录》 > 邵锐

按《万姓统谱》：“锐字士抑，仁和人。正德三年举礼部第
一，登进士，改翰林庶吉士。时值逆瑾擅政，焦芳、刘宇
深相结纳，芳子黄中、宇子仁皆为庶吉士。未几，遂传
旨俱授编修。锐以甲第列于仁上，并授焉，耻与为列，
方具疏辞免，会伯兄邵钦至，以危言沮之，且曰：‘以会
元而得史职，亦常分耳。公议自在，于汝何尤’。”寻以父
丧守制归。瑾败，诏革传奉官，亦并及之，言者以非其
罪。服阕，改宁国推官。寻升南京文选主事，迁祠祭员
外郎，以疾告归。起为江西提学佥事，升福建提学副
使。抑浮崇实，两省士习丕变。历湖广参政，河南按察
使，广东、山东左、右布政使，咸有惠政。进为太仆卿，引
疾告归。平生于天人显微，道品上罔不研究，宅心制
行，超绝时俗。独耻于近名，不立门户，而暗然日章，咸
服其为真道学云。没之日，笥无数金，田仅百亩。赠副
都御史，谥“康僖。”